জলের বোতল–খাবারের প্যাকেট থেকে ক্যানসারের অভিযোগ, জনস্বার্থ মামলা খারিজ সুপ্রিম কোর্টে

নয়াদিল্লি: জলের বোতল ও খাবারের প্যাকেটের প্লাস্টিক থেকে ক্যানসারের ঝুঁকির অভিযোগ তুলে দায়ের হওয়া জনস্বার্থ মামলা খারিজ করে দিল সুপ্রিম কোর্ট (Supreme Court)। সব ধরনের প্লাস্টিক প্যাকেজিংয়ে বিশ্ব স্বাস্থ্য সংস্থার (WHO) বিধি মানার আবেদন জানানো হলেও, শীর্ষ আদালত এই পিটিশন গ্রহণ করেনি। উলটে বিচারপতিরা মন্তব্য করেন, এ ধরনের আশঙ্কা মূলত “ধনীদের শহুরে আতঙ্ক”।

আবেদনে দাবি করা হয়েছিল, প্লাস্টিককে নমনীয় করতে ব্যবহৃত অ্যান্টিমোনি ও ডিইএইচপি (DEHP) নামের রাসায়নিক উপাদান থেকে ক্যানসারের ঝুঁকি তৈরি হতে পারে। অভিযোগ, এই উপাদানগুলির সীমিত ব্যবহারে কেন্দ্রীয় খাদ্য সুরক্ষা সংস্থা এফএসএসএআই আপত্তি না করায় জনস্বাস্থ্যের প্রশ্ন উঠছে। তবে আদালতের মতে, বিষয়টি বাস্তব পরিস্থিতির সঙ্গে সামঞ্জস্যপূর্ণ নয়।

আরও পড়ুন: হিজাব বিতর্কে নীতীশের পাশে গিরিরাজ সিং! কী বললেন BJP নেতা?

বিচারপতি সূর্য কান্তের বেঞ্চ আবেদনকারীকে বাস্তব পরিস্থিতি বোঝার পরামর্শ দিয়ে বলেন, দেশের বহু জায়গায় মানুষ আজও নিরাপদ পানীয় জলের সুবিধা পায় না। তিনি স্মরণ করিয়ে দেন, দক্ষিণ আফ্রিকা থেকে ফিরে মহাত্মা গান্ধী প্রথমে দেশের গরিব ও প্রান্তিক এলাকাগুলি ঘুরে দেখেছিলেন। বিচারপতির মতে, আবেদনকারীরও সেই সব অঞ্চলে গিয়ে বাস্তব সমস্যা বোঝা উচিত, তাতেই দেশের প্রকৃত চিত্র স্পষ্ট হবে।